December 10-én állnak üzembe a Mol Limo flottájának legújabb tagjai, a Magyarországon gyártott Mercedes-Benz CLA Coupé és CLA Shooting Brake modellek. Mindkét változatból tíz darab kerül a budapesti utcákra.

Az új modellek havi díjas konstrukcióban 119, alkalmi felhasználás esetén 129 forintos percdíjjal használhatók. A Mol Limo december folyamán a szolgáltatási területét is bővíti, ezentúl a XI. kerületi Madárhegy városrészben, sőt Kőbánya-Kispest bizonyos részein élők számára is elérhetővé válik a szolgáltatás.

A “szolgáltatás további fejlesztése érdekében” viszont emelik az alkalmi felhasználók számára megszabott percdíjakat. A kétajtós, kétszemélyes smartot az eddigi 69 helyett 75 forintos percdíjért, a négyajtós változatot, a VW up!-ot, VW e-up!-ot és a Kia Picantót 77 helyett 85 forintos percdíjért, a Mercedes-Benz A-osztály modelleket pedig 111 helyett 119 forintos percdíjért használhatják a felhasználók.